K. Tóthová, poslankyňa: (2010-03-03):
Hneď na začiatku zdôrazním, že, žiaľ, mladí ľudia čím ďalej, tým viac sa nám stávajú notorickí gambleri, ktorých treba liečiť. Sú to nešťastia pre rodiny, či už absolútne materiálne zruinovanie, psychické zruinovanie rodiny a podobne. Prečo to zdôrazňujem. Zdôrazňujem to preto, lebo vždycky treba, aby legislatíva išla krok dopredu pred negatívnymi spoločenskými javmi, ktoré majú narastajúcu tendenciu. My nie sme krok vpredu. My už len chytáme problémy. A chcem vyjadriť stanovisko, že odkladať riešenie tejto otázky na budúce volebné obdobie alebo na komplexnejšiu úpravu, alebo na niečo podobné by bolo veľkým hazardom. Tieto vety som akosi dostala spontánne do svojej mysle, keď som si dnes v denníku Pravda prečítala článok „Opíjaniu holduje už každý druhý stredoškolák“, 50 % 15- až 16-ročných Slovákov sa opíja nárazovo do nemoty. Vážení, v tomto článku je uvedené, že je to každý druhý. To sú štatistické podchytenia. Vážení, to je tomu, kto skutočne nie je akosi „otrlý“ vnímať realitu, veľmi zlá informácia. Prečo to hovorím. Táto snemovňa to trikrát odmietla, trikrát som musela prísť do tejto snemovne, až konečne prijala zákon zakazujúci maloletým a mladistvým požívať alkoholické nápoje a návykové látky. Keby sme boli mali to možno hneď skoro, tak dneska alebo v čase, keď sme prijímali zákon, už sme mohli riešiť otázku zefektívnenia jeho uplatňovania v praxi. A práve otázka zefektívňovania uplatňovania v praxi zamedzenia účasti na hazardných hrách maloletým a mladistvým do 18 rokov je predmetom našej legislatívnej úpravy, ktorú predkladáme s pani poslankyňou Muškovou. Čím ďalej, tým viac nám deti podliehajú tomuto zlému návyku. Tu už nejde o určenie zákazu. Ten máme. Tu už nejde o určenie kontroly a zodpovednosti prevádzkovateľa hier. To máme. Tu ide o vykonávanie kontroly, ktorá by zefektívnila uplatňovanie zákonov a hlavne vyvodzovala zodpovednosť, kde sa zákon neuplatňuje, pretože naším problémom je, že pekný zákon existuje, ale prax beží úplne inak. Ja som si dala, už v predchádzajúcom roku som o tom hovorila za týmto pultom, tú námahu, že som vošla do niektorých proste priestorov, kde na automatoch početná mládež sa zabávala. A musím povedať, že tam boli aj osoby mladšie ako 18 rokov. Prevádzkovateľ si teda neplnil svoju povinnosť. Nikto nevyvodzoval zodpovednosť ani voči tým mladým ľudom, ktorí majú zo zákona zakázané hrať. A už nám lekári avizujú, koľko mladých ľudí je závislých. A informácie dávajú, že táto závislosť sa ešte ťažšie lieči ako závislosť od alkoholu. Preto, vážené kolegyne, vážení kolegovia, prichádzame s legislatívnym návrhom, kde v § 10 ods. 4 sa vkladá nové písmeno b). Teda dáva sa tam, a by som to priblížila aj tomu, kto nemá pred sebou písomný text, povinnosť daňovému úradu vykonávať kontrolu s vyvodzovaním zodpovednosti. Dnešný právny stav je taký, že kontrolu daňový úrad vykonávať môže, nemusí. Ale zrejme niečo tu nie je v poriadku, pretože obec ju má vykonávať. A tiež obce nevykonávajú kontrolu, či si prevádzkovatelia proste dbajú na to, aby osoby do 18 rokov nehrali hazardné hry. Teda to, čo budem čítať, sa týka daňového úradu: „vykonáva vopred neohlásenú kontrolu stáleho dozoru prevádzkovateľa hazardnej hry nad zákazom účasti osôb mladších ako 18 rokov na hazardných hrách podľa § 35 ods. 6, ak zistí, že sa v herni na hazardnej hre zúčastňujú takéto osoby, uloží prevádzkovateľovi pokutu podľa § 56 ods. 2 tohto zákona“. Upozorňujem na slová „vykonáva vopred neohlásenú kontrolu“, čo je povinnosť, a „uloží sankciu“, čo je taktiež povinnosť. Takže sa situácia v tejto oblasti sprísňuje. Vážené kolegyne, vážení kolegovia, verím, že tento legislatívny návrh podporíte, pretože chceme mať mládež zdravú, schopnú, nepodliehajúcu akémukoľvek návyku, ktorý proste retarduje ich pozitívny rozvoj. Ďakujem za pozornosť.